CELEX: 32010R0197
Language: lv
Date: 2010-03-09 00:00:00
Title: Komisijas Regula (ES) Nr. 197/2010 ( 2010. gada 9. marts ), ar kuru izdara grozījumus Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi

10.3.2010   
            
            
               LV
            
            
               Eiropas Savienības Oficiālais Vēstnesis
            
            
               L 60/9
            
         KOMISIJAS REGULA (ES) Nr. 197/2010
   (2010. gada 9. marts),
   ar kuru izdara grozījumus Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1992. gada 12. oktobra Regulu (EEK) Nr. 2913/92 par Kopienas Muitas kodeksa izveidi (1) un jo īpaši tās 247. pantu,
   tā kā:
   
               (1)
            
            
               Komisijas Regulas (EEK) Nr. 2454/93 (2) 14.o panta 2. punktā ir noteikts, ka AK sertifikātu izdod 90 kalendāro dienu laikā pēc pieteikuma saņemšanas saskaņā ar minētās regulas 14.c pantu. Ja muitas dienests nevar ievērot termiņu, šo laika posmu var vienreiz pagarināt par 30 kalendārajām dienām, ja vien muitas dienests informē pieteikuma iesniedzēju par pagarināšanas iemesliem. Tomēr ar 2. pantu Komisijas Regulā (EK) Nr. 1875/2006 (3), ar kuru groza Regulu (EEK) Nr. 2454/93, 90 kalendāro dienu termiņu AK sertifikātu izdošanai pagarina līdz 300 kalendārajām dienām 24 mēnešu pārejas periodā, kas beidzas 2009. gada 31. decembrī. No 2010. gada 1. janvāra ir jāpiemēro Regulas (EEK) Nr. 2454/93 14.o punktā noteiktais termiņš.
            
         
               (2)
            
            
               AK tiesību aktu praktiskā īstenošana liecināja, ka vairumā gadījumu viss apstiprināšanas process ilgst vairāk nekā 90 kalendārās dienas un dažu lielu uzņēmumu gadījumā process var ilgt pat 150 dienas.
            
         
               (3)
            
            
               Kopš ar Komisijas Regulu (EK) Nr. 1192/2008 (4), ar kuru groza Regulu (EEK) Nr. 2454/93, ieviesa sistēmu, ar kuru pieteikuma iesniedzējam, kas pieprasa vienoto atļauju attiecībā uz vienkāršoto deklarēšanu vai vietējās muitošanas procedūru, muitošanas procedūrām ar saimniecisku nozīmi vai galapatēriņa procedūru, ir jāizpilda AK kritēriji vai tiem līdzvērtīgi kritēriji, pieteikumu skaits AK sertifikāta saņemšanai ir ievērojami palielinājies, jo vairums uzņēmēju izvēlas vispirms iesniegt pieteikumu, lai saņemtu AK sertifikātu, kuru piešķir, ja ir izpildīti konkrēti nosacījumi un kritēriji vienkāršoto procedūru atļauju saņemšanai. Pieteikumu skaita palielināšanās dēļ muitas dienestiem ir ļoti grūti ievērot saistību par AK sertifikātu izdošanu Regulas (EEK) Nr. 2454/93 14.o panta 2. punktā noteiktajā termiņā.
            
         
               (4)
            
            
               Lai no 2010. gada 1. janvāra nodrošinātu AK sistēmas netraucētu darbību, attiecīgi ir jāpagarina termiņš AK sertifikātu izdošanai vai pieteikumu noraidīšanai līdz 120 dienām un jāparedz minētā termiņa pagarinājums vēl par 60 dienām.
            
         
               (5)
            
            
               Tādēļ attiecīgi jāgroza Regula (EEK) Nr. 2454/93.
            
         
               (6)
            
            
               Regulā (EK) 1875/2006 paredzētais pārejas periods beidzas 2009. gada 31. decembrī, tāpēc šī regula ir jāpiemēro no 2010. gada 1. janvāra.
            
         
               (7)
            
            
               Šajā regulā paredzētie pasākumi ir saskaņā ar Muitas kodeksa komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EEK) Nr. 2454/93 14.o panta 2. punktu aizstāj ar šādu punktu:
   
      “2.   Muitas dienests izdod AK sertifikātu vai pieteikumu noraida 120 kalendāro dienu laikā no pieteikuma saņemšanas dienas saskaņā ar 14.c pantu. Ja muitas dienests nevar ievērot termiņu, šo laika posmu var vienreiz pagarināt par 60 kalendārajām dienām. Šādos gadījumos muitas dienests informē pieteikuma iesniedzēju par pagarināšanas iemesliem pirms 120 kalendāro dienu termiņa beigām.”
   
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.
   To piemēro no 2010. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2010. gada 9. martā
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 302, 19.10.1992., 1. lpp.
   
      (2)  OV L 253, 11.10.1993., 1. lpp.
   
      (3)  OV L 360, 19.12.2006., 64. lpp.
   
      (4)  OV L 329, 6.12.2008., 1. lpp.